**Temu** on kiinalainen verkkokauppaan keskittyvä internetsivusto, jonka omistaa PDD Holding -niminen kiinalainen yritys. Sivustolla on myös älypuhelinsovellus, joka oli syyskuussa 2023 Suomen ladatuin sovellus.

Historia
--------

Yhdysvaltain markkinoille Temu saapui syyskuussa 2022. Helmikuussa 2023 se osti kaksi mainosta Super Bowlin aikana, mikä kustansi yhtiölle 14 miljoonaa dollaria.

Joulukuussa 2022 Shein haastoi Temun oikeuteen, koska katsoi tämän usuttaneen sosiaalisen median vaikuttajia Sheiniä vastaan. Puolisen vuotta myöhemmin Temu puolestaan haastoi Sheinin oikeuteen syyttäen tätä yrityksestä monopolisoida toimitusketju.

Toukokuussa Reuters kertoi, että PDD Holding, on siirtänyt pääkonttorinsa Kiinasta Irlantiin. Kiinalaiselle *China Daily* -lehdelle PDD Holding sen sijaan kertoi, ettei pääkonttori muuttanut mihinkään, ja että se tulee aina olemaan Shanghaissa.

Toiminta
--------

Kiinalaiset valmistajat voivat myydä ja toimittaa tuotteitaan Temun kautta suoraan kuluttajille, minkä avulla tuotteiden hinnat saatettiin pitää alhaisina. Sheinista poiketen Temu myy kuitenkin myös paljon muutakin kuin pikamuotia. Kiinalaisille valmistajille Temu on helpompi reitti Yhdyvaltain markkinoille verrattuna esim. Amazoniin, koska Amazon on poistanut kiinalaisia yrityksiä alustaltaan, mikäli nämä manipuloivat tuotteen arvosteluja. Temu on kertonut, että sen piirissä on yli 80 000 tavarantoimittajaa.

Temu vaatii, että sen kanssa työskentelevät tavarantoimittajat myyvät tuotteitaan halvemmalla Temun kautta kuin Alibabana kautta. Mikäli useampi valmistaja tarjoaa samaa tuotetta, Temu päästää alustalleen ainoastaan halvimman vaihtoehdon. Tavarantoimittajat, jotka eivät yllä Temun sanelemaan minimimyyntiin (30 kpl, joiden arvo yhteensä 90 dollaria 14 vrk sisällä), poistetaan alustalta.

Sheinin tavoin myös Temu hyödyntää sosiaalisen median, erityisesti TikTokin, vaikuttajia, jotka esittelevät Temun tuotteita unboxing-videoillaan.

Yhdysvalloissa Temun hintoja painaa alas myös se, että maahan saapuneista alle 800 dollarin arvoisista lähetyksistä ei tarvitse maksaa tullia.

Kritiikkiä
----------

Tuotteiden laatu on havaittu puutteelliseksi esim. Kaupan liiton tekemien koeostojen yhteydessä, kun kosmetiikkapakkauksista puuttuivat Euroopassa pakolliset tuotemerkinnät. Toisinaan tuotemerkinnät oli tehty, mutta vain kiinaksi.

Kiinan valtio, eli sitä kautta maan kommunistipuolue, alkoi helmikuussa 2022 tarjoamaan verohelpotuksia verkkokaupoille, jotka myyvät tavaraa ulkomaille. Kiinalaisena yrityksenä Temu ei myöskään voi kieltäytyä, mikäli Kiinan viranomaiset käskevät sitä toimimaan jollain tietyllä tavalla.

### Tietoturva

Länsimaissa Temun keräämä datan määrä on aiheuttanut huolta muiden kiinalaisten sovellusten (esim. TikTok ja Shein) tavoin. Apple on kertonut, että Temun älypuhelinsovellus on rikkonut Applen kanssa tekemäänsä sopimusta johtamalla kuluttajia harhaan kertoessaan, mihin käyttäjien dataa käytetään.

Temun tytäryhtiö Pinduoduon älypuhelinsovelluksesta löytyi haittaohjelmia, joiden avulla sovellus kalasetli tietoja muista puhelimien sovelluksista, ohittaa tietoturva-asetuksia ja estää käyttäjiä poistamasta Pinduoduon sovellusta.

### Työntekijöiden oikeudet

Pinduoduon ja Temun emoyhtiössä on kerrottu vallitsevan 996-työkulttuuri ja yhtiöiden työntekijäidet kuolemat ja itsemurhat ovat nousseet otsikoihin myös ulkomailla.

Kesäkuussa 2023 Yhdysvaltain kongressin julkaiseman selvityksen mukaan Temun myymien tuotteiden joukossa on hyvin todennäköisesti pakkotyöllä tuotettuja tuotteita. Temu ei ole erikseen kieltänyt tavarantoimittajiltaan pakkotyön hyödyntämistä, eikä se ole tehnyt yhtäkään selvitystä asian tiimoilta.

Lähteet
-------

1. ↑  Ranta, Petri: Tämä on Suomen ladatuin ostosovellus, mutta uskaltaako sitä käyttää? Kyberguru Hyppönen varoittaa yhtiön tuotteista: Mahdollinen haittaohjelma, joka vakoilee Kiinaan *Tekniikka&Talous*.  22.9.2023. Viitattu 26.1.2024.
2. 1 2 3  Is China's Temu a data security threat for shoppers? *Deutsche Welle*.  9.4.2023. Viitattu 26.1.2024. (englanniksi)
3. 1 2  How Temu Makes Money From $10 Smartwatches From China *CNBC*.  14.8.2023. Viitattu 26.1.2024. (englanniksi)
4. ↑  Toh, Michelle: Shein and Temu's battle for US bargain shoppers is getting nasty *CNN Business*.  19.7.2023. Viitattu 26.1.2024. (englanniksi)
5. ↑  Pinduoduo owner PDD moves headquarters to Ireland from China *Reuters*.  4.5.2023. Viitattu 26.1.2024. (englanniksi)
6. ↑  PDD Holdings denies moving HQ to Ireland *China Daily*.  5.5.2023. Viitattu 26.1.2024. (englanniksi)
7. ↑  Chinese ecommerce giant settles in Dublin *Ecommerce News*.  5.5.2023. Viitattu 26.1.2024.
8. 1 2  Conrad, Jennifer: How Retail App Temu Lures US Shoppers With Mind-Bending Prices *Wired*.  26.10.2022. Viitattu 26.1.2024. (englanniksi)
9. 1 2  Congressional report says there's an extremely high risk Temu's supply chains have forced labor *AP News*.  22.6.2023. Viitattu 26.1.2024. (englanniksi)
10. ↑  拼多多Temu出海记：一场席卷全球的价格战 *163.com*.  26.7.2023. Viitattu 26.1.2024. (kiinaksi)
11. ↑  Analyysi: Temu SHEINin jalanjäljissä – Halpamuodin tulva Suomeen ei pysähdy *Kauppa*.  20.4.2023. Viitattu 26.1.2024.
12. ↑  Noponen, Sami: Kiinalainen verkkokauppa Temu valtaa vauhdilla markkinoita, mutta mistä oikein on kysymys? *Ilta-Sanomat*.  24.8.2023. Viitattu 26.1.2024.
13. ↑  The other Chinese apps taking the US and UK by storm *BBC News*.  3.4.2023. Viitattu 26.1.2024. (englanniksi)
14. ↑  Booming Chinese shopping app faces Western scrutiny over data security *POLITICO*.  24.7.2023. Viitattu 26.1.2024. (englanniksi)
15. ↑  Stone, Madeline: Chinese online retailer Pinduoduo has a 'hyperaggressive' culture with hours surpassing a '996' schedule, analysts write *Business Insider*. Viitattu 26.1.2024. (englanniksi)